Hvorfor opplever jeg uhell i sakte bevegelser? | Illvit.no
Hvorfor opplever jeg uhell i sakte bevegelser?
Hvis jeg velter et glass eller mister noe på gulvet, virker det ofte som om det skjer i sakte bevegelser. Hvorfor opplever jeg det slik?
Det er ikke gjort virkelig vitenskapelige undersøkelser av dette fenomenet – at uhell kan føles som om de foregår i sakte bevegelser. Men fenomenet skyldes sannsynligvis at oppmerksomheten blir fullstendig fokusert på uhellet. Sanseinntrykkene blir meget tydelige og sterke, og opptar en stor del av bevisstheten. Dessuten skjer det en adrenalinreaksjon som skjerper oppmerksomheten ytterligere og setter kroppen i beredskap. Denne responsen medfører ofte en forsinket følelsesmessig reaksjon, som kan bidra til følelsen av at man opplever hendelsesforløpet i sakte bevegelser. Omvendt går enkle reflekser – som å flytte hånden når man brenner seg på en ovn – meget raskt. Det går bare omtrent et tidels sekund før reaksjonen settes i gang. Det er mye fortere enn vi kan rekke å tenke bevisste tanker. På grunn av smerten begynner reaksjonen i virkeligheten før den bevisste delen av hjernen oppdager hva som er skjedd. Skjerpet bevissthet bidrar altså ikke til å forbedre reaksjonstiden, og opplevelsen av sakte bevegelser gjør oss ikke flinkere til for eksempel å gripe et fallende glass.
Hjernen arbeider videre i døden
Forskning tyder på at tanker kan oppstå i hjernen etter døden, slik at man i prinsippet kan oppleve sitt eget siste sukk.